RÅDETS AFGØRELSE af 27. april 1998 om procedurer, hvorefter tjenestemænd og øvrige ansatte i Generalsekretariatet for Rådet kan sikkerhedsgodkendes med henblik på at få adgang til klassificerede oplysninger i Rådets besiddelse (98/319/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 151, stk. 3,

under henvisning til Rådets forretningsorden (1), særlig artikel 23, og

ud fra følgende betragtninger:

I den erklæring, der er knyttet til slutakten til Amsterdam-traktaten, om udvidet samarbejde mellem Den Europæiske Union og Den Vesteuropæiske Union, hedder det, at »med henblik på udvidet samarbejde mellem Den Europæiske Union og Den Vesteuropæiske Union opfordrer konferencen Rådet til snarest at søge at vedtage passende procedurer for sikkerhedsgodkendelse af personalet i Generalsekretariatet for Rådet«;

generalsekretæren for Rådet har ved afgørelse nr. 24 af 30. januar 1995 truffet foranstaltninger, der skal anvendes i Generalsekretariatet for Rådet med henblik på beskyttelse af klassificerede oplysninger;

sikkerhedsbestemmelserne skal ikke kun vedrøre den fysiske beskyttelse af klassificerede oplysninger i Rådets besiddelse, men også sikkerhedsgodkendelsen af personale, der skal have adgang til sådanne oplysninger;

der bør derfor indføres en procedure til godkendelse af det personale i Generalsekretariatet for Rådet, der skal have adgang til sådanne oplysninger som følge af deres arbejdsopgaver, og adgangen hertil bør begrænses til kun at omfatte de godkendte personer;

for så vidt angår personale ansat i Rådets Generalsekretariat ligger kompetencen til at give godkendelse hos ansættelsesmyndigheden, som omhandlet i artikel 2 i vedtægten for tjenestemænd og øvrige ansatte, efter at medlemsstaternes kompetente myndigheder har foretaget en sikkerhedsundersøgelse;

denne afgørelse har ingen indvirkning på de regler, Rådet har fastsat vedrørende åbenhed, herunder Rådets afgørelse af 20. december 1993 om aktindsigt -

TRUFFET FØLGENDE AFGØRELSE:

Artikel 1

1. Kun tjenestemænd og øvrige ansatte i Generalsekretariatet for Rådet eller personer, der arbejder i Generalsekretariatet, og som i embeds medfør og af tjenstlige grunde har brug for at få kendskab til eller behandle klassificerede oplysninger i Rådets besiddelse, kan få adgang til sådanne oplysninger.

2. For at få adgang til oplysninger, der er klassificerede som »hemmelige« og »fortrolige«, skal de i stk. 1 omhandlede personer godkendes med henblik herpå i overensstemmelse med artikel 2.

3. Godkendelsen gives kun til personer, der er blevet sikkerhedsundersøgt af medlemsstaternes kompetente nationale myndigheder efter artikel 3.

Artikel 2

1. Ansættelsesmyndigheden giver de i artikel 1 omhandlede godkendelser.

Ansættelsesmyndigheden giver godkendelsen efter at have indhentet en udtalelse fra medlemsstaternes kompetente nationale myndigheder på grundlag af sikkerhedsundersøgelsen i henhold til artikel 3 og 4.

2. Godkendelsen er gyldig i fem år, dog ikke længere end varigheden af de arbejdsopgaver, der ligger til grund for den. Den kan forlænges af ansættelsesmyndigheden efter fremgangsmåden i stk. 1.

Ansættelsesmyndigheden kan dog inddrage godkendelsen, såfremt den finder, at der er grund hertil. Ansættelsesmyndigheden giver underretning om inddragelsen til den pågældende person, der kan anmode om at måtte fremsætte sine bemærkninger over for ansættelsesmyndigheden, samt til de kompetente nationale myndigheder.

Artikel 3

1. Sikkerhedsundersøgelsen har til formål at sikre, at der ikke er noget til hinder for, at den pågældende person kan få adgang til klassificerede oplysninger i Rådets besiddelse.

2. Sikkerhedsundersøgelsen foretages med den berørte persons medvirken og efter anmodning fra ansættelsesmyndigheden af de kompetente myndigheder i den medlemsstat, hvor den person, der skal sikkerhedsgodkendes, er statsborger. Såfremt den pågældende person er bosiddende på en anden medlemsstats område, kan de kompetente nationale myndigheder sikre sig bopælsstatens myndigheders samarbejde.

3. Den pågældende skal med henblik på sikkerhedsundersøgelsen udfylde et skema med angivelse af personlige oplysninger.

4. Ansættelsesmyndigheden giver i sin anmodning nærmere oplysninger om arten af og klassifikationsniveauet for de oplysninger, som den pågældende person vil få kendskab til, så de kompetente nationale myndigheder kan foretage sikkerhedsundersøgelsen og afgive en udtalelse for det relevante godkendelsesniveau.

5. De forskrifter og bestemmelser vedrørende sikkerhedsundersøgelse, som er gældende i vedkommende medlemsstat, herunder forskrifter og bestemmelser om eventuel klageadgang, finder anvendelse i forbindelse med hele sikkerhedsundersøgelsens forløb og dens resultater.

Artikel 4

1. Såfremt medlemsstaternes kompetente nationale myndigheder afgiver en positiv udtalelse, kan ansættelsesmyndigheden godkende den pågældende person.

2. Såfremt de kompetente nationale myndigheder afgiver en negativ udtalelse, underrettes den pågældende person om udtalelsens resultat, og vedkommende kan anmode om at måtte fremsætte sine bemærkninger over for ansættelsesmyndigheden. Hvis ansættelsesmyndigheden finder det nødvendigt, kan den rette henvendelse til de kompetente nationale myndigheder og bede om de nærmere oplysninger, som disse er i stand til at give. Såfremt den negative udtalelse bekræftes, kan godkendelsen ikke gives.

Artikel 5

Enhver person, der er godkendt efter artikel 2, får i forbindelse med godkendelsen og herefter med jævne mellemrum de nødvendige instrukser om beskyttelsen af de klassificerede oplysninger og om, hvorledes beskyttelsen sikres. Den pågældende underskriver en erklæring som bekræftelse på, at han har modtaget disse instrukser, og at han forpligter sig til at overholde dem.

Artikel 6

1. Ansættelsesmyndigheden træffer enhver nødvendig foranstaltning med henblik på gennemførelsen af denne afgørelse, navnlig vedrørende reglerne for adgang til listen over godkendte personer.

2. Ansættelsesmyndigheden kan undtagelsesvis og af tjenstlige grunde, forudsat den på forhånd har underrettet de kompetente myndigheder, og disse ikke har fremsat bemærkninger inden for en måned, give midlertidig godkendelse for et tidsrum, der ikke kan overstige tre måneder, medens den afventer resultatet af sikkerhedsundersøgelsen som omhandlet i artikel 3.

Artikel 7

Denne afgørelse tages op til revision to år efter sin ikrafttræden på grundlag af en beretning fra generalsekretæren.

Artikel 8

Denne afgørelse får virkning fra datoen for offentliggørelsen

Den finder anvendelse ni måneder efter den dag, hvor den fik virkning, bortset fra artikel 2, 3 og 4, som finder anvendelse fra datoen for vedtagelsen af denne afgørelse.

Udfærdiget i Luxembourg, den 27. april 1998.

På Rådets vegne

R. COOK

Formand

(1) EFT L 304 af 10. 12. 1993, s. 1.